Informacija asmenims ir šeimoms, nuomojantiems socialinį būstą


Asmenys ir šeimos, nuomojančios socialinį būstą, privalo Lietuvos Respublikos gyventojų turto deklaravimo įstatyme nustatyta tvarka pasibaigus kalendoriniams metams (iki gegužės 1 dienos) deklaruoti turtą (įskaitant gautas pajamas), pateikiant Valstybinei mokesčių inspekcijai Metinę gyventojo (šeimos) turto deklaraciją už kalendorinius metus (forma FR0001 su priedu FR0001P).
Vadovaujantis Lietuvos Respublikos paramos būstui įsigyti ir išsinuomoti įstatymo 11 straipsnio 4 dalimi, nustatant asmenų ir šeimų teisę į paramą būstui įsigyti ar išsinuomoti, skaičiuojamos asmenų ir šeimų grynosios pajamos, gautos iš bendros gautų pajamų sumos atskaičius gyventojų pajamų mokestį, valstybinio socialinio draudimo, privalomojo sveikatos draudimo įmokas ir pinigines lėšas vaikui (įvaikiui) išlaikyti (alimentus) iš jas mokančio asmens pajamų. Asmenų ir šeimų pajamos, gautos pagal individualios veiklos vykdymo pažymą, skaičiuojamos atskaičius leidžiamus atskaitymus. 
· Deklaraciją galima pateikti savarankiškai elektroniniu būdu prisijungus prie VMI elektroninės deklaravimo sistemos (EDS);
· atvykstant į VMI padalinį rekomenduojama su savimi turėti prisijungimo prie VMI informacinių sistemų priemones (išduotas VMI arba internetinės bankininkystės, el. parašas).
Deklaracijos pildymo paslauga gali būti suteikta tik klientui turint visus reikalingus dokumentus ir/ar duomenis, todėl atvykdami į VMI aptarnavimo padalinį gyventojai privalo turėti asmens tapatybę patvirtinantį dokumentą ir dokumentus/duomenis, kurių VMI neturi:
· pažymą iš Savivaldybės socialinės paramos skyriaus apie gautas socialines išmokas, jei gyventojai jas gauna,
· išskaičiuotas valstybinio socialinio draudimo (VSD) ir privalomojo sveikatos draudimo (PSD) įmokas nuo gautų išmokų (tai atsispindi darbovietės pažymoje ir (ar) Sodros pažymoje),
· individualios veiklos pajamas (jei vykdė veiklą ir dar nedeklaravo pajamų mokesčio deklaracijos GPM311 formoje, reikėtų Individualios veiklos pajamų – išlaidų žurnalo),
· gautus alimentus (reikalingas banko išrašas),
Socialinio būsto nuomininkai teisę į socialinio būsto nuomą išsaugo, jei jų deklaruotas kalendorinių metų turtas, įskaitant gautas pajamas, viršija nustatytus dydžius teisei į socialinio būsto nuomą pagrįsti ne daugiau kaip 35 procentais ir ne daugiau kaip 50 procentų, jeigu asmuo yra be šeimos ar jeigu šeimoje motina arba tėvas, globėjas vienas augina vieną ar daugiau vaikų ir (arba) vaiką (vaikus), kuriam (kuriems) nustatyta nuolatinė globa, ar jeigu asmuo yra su negalia, ar jeigu šeimoje yra asmenų su negalia.
